text: Slut med traktorer på Alssundbroen
  17 november 2011 kl. 10.01
  Om godt to måneder er det slut med at køre med traktor over Alssundbroen. Langsomme køretøjer henvises fremover til den gamle bro og turen ind gennem Sønderborgs gader.
  - Jeg kan godt forstå, at den nye regel kan virke generende for dem, der er vant til at køre landbrugskøretøjer over Alssundbroen. Men vi gør det for at værne om trafiksikkerheden på den nye motorvej mellem Kliplev og Sønderborg, og det håber jeg, at der vil være forståelse for, siger ingeniør Steen Eisensee fra Vejdirektoratet.
  
  Ikke forsvarligt
  En del af strækningen omlægges til motorvej i forbindelse med åbningen af den nye motorvej mellem Kliplev og Sønderborg. Det er derfor ikke mere trafiksikkerhedsmæssigt forsvarligt at tillade kørsel med langsomme køretøjer på den resterende del af motortrafikvejen.
   
  Derfor vil det ikke længere være tilladt. Fremtidig kørsel skal ske igennem Sønderborg by eller med andet godkendt køretøj på motortrafikvejen.
  